Alertă la un centru de refugiați din Chișinău. O boală periculoasă a fost depistată
- Nicolae Comănescu
- 18 martie 2024, 17:27
Autoritățile sanitare sunt în alertă, după ce la o tabără de refugiați din Chișinău au fost depistate cinci cazuri de rujeolă. Focarul a izbucnit într-o tabără unde se află persoane ajunse din Ucraina în Republica Moldova.
"Pacienții au fost transportați la Spitalul Clinic de Boli Infecțioase "Toma Ciorbă", a anunțat, luni, șeful Direcției municipale asistență medicală și socială, Vladimir Bolocan.
"În cadrul unui centru de refugiați de pe strada Nicolae Testemițanu 6 au fost raportate joi trei cazuri de rujeolă în rândul refugiaților. În total, în acel centru sunt plasate în jur de 150-160 de persoane. Vineri a avut loc o deplasare la fața locului a unei echipe din cadrul AMT Centru, or acest centru este arondat către AMT Centru, au fost depistate încă două cazuri. Deci, în total avem cinci cazuri depistate", a declarat Bolocan.
Probleme la un centru de refugiați din Chișinău
De asemenea, la centrul de plasament au fost luată măsuri de izolare și limitare a interacțiunii cu persoanele de acolo pentru 21 de zile. Starea persoanelor infectate cu rujeolă este satisfăcătoare, a mai spus Bolocan.
"Statutul cu privire la vaccinare nu putem să-l aflăm la acele persoane refugiate, pentru că nu dețin nici un act și nici nu doresc să comunice dacă au fost sau nu vaccinați. Din discuții s-a depistat că doar o singură familie a fost vaccinată, din cauza că au avut o deplasare în Germania, unde erau obligați ca să fie vaccinați contra rujeolei", a menționat Bolocan.
Vladimir Bolocan a precizat, totodată, că centrul cu pricina este gestionat de Ministerul Muncii și Protecției Sociale și că instituția este responsabilă de acest caz.
"Acest centru, încă odată menționez, este gestionat de Ministerul Muncii și Protecției Sociale și ei ar trebui să-și facă griji de acest lucru. Noi în limita competențelor asigurăm în baza contractului care îl avem cu CNAM și cu partenerii de dezvoltare, asistența medicală primară necesară pentru acel centru", a mai spus acesta.
În replică, purtătorul de cuvânt al Ministerului Muncii și Protecției Sociale, Diana Blănaru, ne-a declarat că centrul nu se află în subordinea instituției și că acesta este gestionat de un proprietar privat.
sursa: jurnal.md.